Kada je policija tijekom akcije Agram upala u znane stanove kojima se koristi Milan Bandić, našla je oko 400 skulptura i umjetnina, od kojih prema procijeni Igora Zidića, povjesničara umjetnosti, većina nema umjetničku vrijednost. Ono što ima umjetničku vrijednost Zidić je procijenio na 420.000 kuna, a USKOK je od suda zatražio da se te umjetnine blokiraju. No Bandić je zbog tih umjetnina, kako se pokazalo, bio spreman počiniti i novo kazneno djelo, i to u trenutku dok je uz jamčevinu bio pušten iz istražnog zatvora nakon uhićenja u aferi Agram.

Obrana kopirala iskaz

Naime, kako se navodi u optužnici u aferi Agram, pokušao je Vidu Demarin nagovoriti da kaže istražiteljima kako nađene slike nisu Bandićeve već da pripadaju udruzi kojoj je ona na čelu. U toj Bandićevoj raboti pokušaja prikrivanja stvarnog vlasništva nad umjetninama sudjelovala je i njegova odvjetnica, a kako se sve odvijalo, Vida Demarin ispričala je istražiteljima.

– U siječnju 2015. došao mi je Bandić na radno mjesto, što meni nije bilo drago jer on u to vrijeme nije smio kontaktirati sa svjedocima. Kazao mi je da kao gradonačelnik nije smio dobivati umjetnine, zbog čega bi ga poreznici mogli kazniti. Rekao je i da bi trebalo prikazati da su umjetnine vlasništvo zaklade. Upozorila sam ga da to nije moguće jer sam već dala iskaz USKOK-u, na što mi je Bandić rekao da se iskaz uvijek može promijeniti ta da će on ići sa mnom – svjedočila je Demarin.

Koliko je Bandić bio zainteresiran za ono što je Demarin iskazivala svjedoči i podatak da je Bandićeva obrana u prosincu 2104. napravila uvid u spis, samo dan nakon što je Demarin dala iskaz u USKOK-u, te su fotokopirali taj iskaz, iako su u to vrijeme javno tvrdili da im je onemogućena obrana jer nemaju pristup iskazima ispitanih svjedoka.

Inače, o Bandićevu pokušaju prikrivanja vlasništva nad umjetninama svjedočio je i Ivan Juričić, jedan od Bandićevih vozača.

– Nazvao me je Slobodan Ljubičić koji mi je dao ključeve stana u Ulici Vilima Korajca 15. To je stan kojim se Ljubičić koristi, a kada sam došao u taj stan, bio je prazan. Sutradan sam u njega dovezao umjetnine iz Bandićeve vikendice – svjedočio je vozač, a policija je pretragom stana našla 20 portreta Milana Bandića i 70 umjetnina s posvetom Bandiću.

A da je Ljubičić bio čovjek od posebnog Bandićeva povjerenja te da su njih dvojica dosta bliski svjedoči i to što je Ljubičić Bandiću tijekom predsjedničke kampanje 2010. dao pozajmicu od pola milijuna kuna.

Bandićevi donatori

Je li mu to Bandić vratio, nije poznato, no zato je poznato da je donaciju za Bandićevu kampanju dao i Ratimir Jureković, jedan od optuženika u aferi Bundekfest. Njegova donacija za Bandića iznosila je 90.000 kuna, što je nemali novac, kao i u Ljubičićevom slučaju, za zaposlenika u gradskoj upravi.

Donaciju za Bandića od 20.000 kuna dao je i Željko Dilber, a USKOK je prateći uplate donacija otkrio i da je poveći broj donacija od 90.000 kuna uplaćivan u istom danu u poslovnici u Imotskom.

>> Podignuta optužnica protiv Bandića u aferi Agram!

>> Bandić je Vidi Demarin rekao da nije smio primiti slike